REGULAMENTUL (CE) NR. 1009/2008 AL CONSILIULUI
din 9 octombrie 2008
de modificare a Regulamentului (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
întrucât:
(1)
Articolul 68 din Regulamentul (CE) nr. 1782/2003 (2) prevede ca, în cazul plăților pentru carnea de vită și mânzat, plățile suplimentare către agricultori efectuate de statele membre să fie acordate în condițiile stabilite în titlul IV capitolul 12 din respectivul regulament.
(2)
Articolul 138 din Regulamentul (CE) nr. 1782/2003 prevede că, pentru a putea beneficia de plățile directe prevăzute în titlul IV capitolul 12 din regulamentul respectiv, un animal trebuie să fie identificat și înregistrat în conformitate cu Regulamentul (CE) nr. 1760/2000 al Parlamentului European și al Consiliului din 17 iulie 2000 de stabilire a unui sistem de identificare și înregistrare a bovinelor și privind etichetarea produselor din carne de vită și mânzat (3).
(3)
Articolul 7 alineatul (1) a doua liniuță din Regulamentul (CE) nr. 1760/2000 prevede că toți deținătorii de animale au obligația de a semnala autorității competente toate deplasările către sau dinspre exploatație, precum și toate nașterile și decesele animalelor din exploatație, precizând data la care au survenit, într-un interval stabilit de statul membru și cuprins între trei și șapte zile de la data evenimentului respectiv.
(4)
Domeniul de aplicare al obligației stabilite la articolul 138 din Regulamentul (CE) nr. 1782/2003 necesită însă o clarificare. Simplul fapt că, în termenul prevăzut de articolul 7 alineatul (1) liniuța a doua din Regulamentul (CE) nr. 1760/2000, nu s-a semnalat autorităților competente data nașterii, a decesului sau a deplasării unui animal, nu ar trebui să constituie în mod automat un motiv de anulare a eligibilității pentru plăți. În scopul acordării plăților în temeiul titlului IV capitolul 12 din Regulamentul (CE) nr. 1782/2003, începutul perioadei de deținere a animalului poate, de asemenea, fi considerat un moment potrivit pentru a verifica dacă animalul în cauză a fost identificat și înregistrat.
(5)
Prin urmare, articolul 138 din Regulamentul (CE) nr. 1782/2003 ar trebui modificat în consecință.
(6)
Domeniul de aplicare al prezentei modificări se limitează la obiectivul de a stabili eligibilitatea pentru plăți. Această modificare nu afectează trasabilitatea animalelor, agricultorii având în continuare obligația de a respecta toate cerințele privind identificarea și înregistrarea stabilite în Regulamentul (CE) nr. 1760/2000.
(7)
Obligația prevăzută la articolul 138 din Regulamentul (CE) nr. 1782/2003 ar trebui să se aplice cu privire la toate plățile efectuate în temeiul titlului IV capitolul 12 din respectivul regulament. Deoarece perioada de referință stabilită pentru gestiunea plăților respective este anul calendaristic, prezenta modificare ar trebui să se aplice de la 1 ianuarie 2008 pentru a include toate plățile în cauză de pe tot parcursul anului calendaristic 2008,
ADOPTĂ PREZENTUL REGULAMENT:
Articolul 1
La articolul 138 din Regulamentul (CE) nr. 1782/2003 se adaugă următorul paragraf:
„Cu toate acestea, un animal este, de asemenea, considerat eligibil pentru plăți în cazul în care informațiile prevăzute la articolul 7 alineatul (1) a doua liniuță din Regulamentul (CE) nr. 1760/2000 au fost semnalate autorității competente în prima zi a perioadei de deținere a animalului, determinată în conformitate cu procedura menționată la articolul 144 alineatul (2) din prezentul regulament.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament se aplică de la 1 ianuarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 9 octombrie 2008.